**ΘΕΑΤΡΙΚΟ**

**H Kάλλω και οι καλικάντζαροι**

 *Παραδοσιακό παραμύθι*

 *Σενάριο, Διασκευή: Μαρία Ομήρου*

***Πρόσωπα:*** *5 Αφηγητές, Μητέρα, Κάλλω, Μάρμπω, Μυλωνάς, 4 Καλικάντζαροι*

**Σκηνή 1**

**Αφηγητής 1:**

Μια φορά κι έναν καιρό πριν από πολλά χρόνια, σε ένα χωριουδάκι ζούσε μια μάνα με τις δύο της κόρες, τη Μάρμπω και την Κάλλω. Η Κάλλω ήταν πολύ εργατική και φιλότιμη ενώ η Μάρμπω ήταν τεμπέλα. Δεν έβγαινε από το σπίτι ακόμα κι αν της το ζητούσε η μητέρα της.

**Μητέρα:** Άντε βρε Μάρμπω, άντε κόρη μου, πετάξου ίσαμε την αγορά…

**Μάρμπω:** Δεν πάω! Στείλε την προκομμένη σου!

**Μητέρα:** Μα η Κάλλω ζυμώνει, δεν μπορεί!

**Κάλλω:** Μπορώ μάνα, να τώρα τελειώνω, θα αφήσω τη ζύμη να φουσκώσει και θα πάω.

**Αφηγητής 2:**

Κάπως έτσι περνούσαν οι μέρες στο σπίτι. Η Κάλλω, για να μην στεναχωριέται η μάνα της, έκανε όλες τις δουλειές και όχι μόνο αυτό αλλά έβρισκε χρόνο και για το διάβασμα που τόσο της άρεσε!

**Αφηγητής 3:**

Κάποτε έφτασαν και τα Χριστούγεννα. Την παραμονή της μεγάλης γιορτής η μάνα κοίταξε στο ντουλάπι και είδε πως το αλεύρι είχε τελειώσει.

**Μητέρα:** Δεν έχουμε αλεύρι στην αποθήκη!! Ποια από τις δυο σας θα πάει στο μύλο; Άντε Μάρμπω, κόρη μου, εσύ που είσαι και η μεγαλύτερη σύρε στο μύλο…

**Μάρμπω:** Όχι!! Δεν πάω!! Ας πάει η Κάλλω!

**Κάλλω:** Θα πάω εγώ μάνα…

**Μητέρα:** Να έχεις την ευχή μου παιδάκι μου!

**ΣΚΗΝΗ 2**

(Φορτώνεται η Κάλλω ένα σακί σιτάρι και πάει στο μύλο. Εκεί περίμενε πολύς κόσμος.)

**Κάλλω:** Πω πω!! Πολύς κόσμος!! Θα με πάρει η νύχτα εδώ!! Αλλά και τι μπορώ να κάνω; Θα περιμένω..

 (Αφού πέρασαν κάποιες ώρες…)

 **Μυλωνάς:** Καλησπέρα κόρη μου… Πολύ δουλειά σήμερα… Λυπάμαι που περίμενες τόσο. Θα βάλω το

 σιτάρι σου στο μύλο και θα πάω να ξεκουραστώ λίγο. Όταν θα ναι έτοιμο θα γυρίσω… Με συγχωρείς

 κιόλας, αλλά δε με κρατάνε τα πόδια μου πια.΄

**Κάλλω:** Μην ανησυχείτε κυρ Γιάννη. Πηγαίνετε και θα χω έγνοια εγώ. Θα σας φωνάξω όταν είναι έτοιμο το αλεύρι.

 (Κάθεται μόνη της στο μισοσκόταδο. Ξαφνικά ακούει πατημασιές. Στο μύλο μπαίνουν καλικάντζαροι!)

 **Καλικάντζαρος 1:** Τι έχουμε εδώ;

 **Καλικάντζαρος 2:** Ένα κορίτσι!!

 **Καλικάντζαρος 3:** Ένα όμορφο κορίτσι!!!

 **Καλικάντζαροι 4:** Να το φάμε!!!!!

 **Κάλλω:** Πως; Θα με φάτε; Μα δεν τρώγεται έτσι η Κάλλω!

 **Καλικάντζαρος 1:** Και πώς τρώγεται;

 **Κάλλω:** Χρειάζομαι ένα ωραίο φόρεμα!

 **Καλικάντζαροι:** Φόρεμα… φόρεμα…

(Φεύγουν και επιστρέφουν)

 **Καλικάντζαροι:** Ορίστε! Ωραιότερο δεν υπάρχει σ’όλη τη χώρα! Απ’ την αρχοντοπούλα σας το

πήραμε……Να σε φάμε τώρα;

 **Κάλλω:** Όχι δα! Με τέτοια παπούτσια χρονιάρα μέρα; Δεν κάνει!

 **Καλικάντζαροι:** Παπούτσια… Παπούτσια….(Φεύγουν και επιστρέφουν με καινούρια παπούτσια)

 **Καλικάντζαρος 1:** Να και τα παπούτσια!! Τώρα κάνει;;

 **Κάλλω:** Και παλτό; Δεν έχω παλτό! (Κάνει πως κρυώνει.)

 **Καλικάντζαροι:** Παλτό… Παλτό…..(Φεύγουν και επιστρέφουν)

 **Καλικάτζαρος 1:** Τώρα;;;!!

 **Κάλλω:** Μα χωρίς μια τσάντα;

 **Καλικάντζαρος 1:** Τσάντα;; Είναι απαραίτητη η τσάντα;;; (Η Κάλλω με το κεφάλι γνέφει πως ναι)

 **Καλικάντζαροι:** Τσάντα!!

 **Καλικάντζαρος 1:** Ορίστε! Και τσάντα!

 **Καλικάντζαρος 2:** Και μαντήλι!

 **Καλικάντζαρος 3:** Και γάντια

 **Καλικάντζαρος 4**: (Φοράει τα γυαλιά και δεν βλέπει, σκοντάφτει)…… και γυαλιά!!

 **Καλικάντζαροι:** ΤΩΡΑ;;;;;;;;!!!!

 (Ακούγεται ένας κόκορας!)

 **Καλικάντζαρος 1:** Ξημέρωσε!!!! Τρέξτε!!!!!!!

*Η Κάλλω γελάει. Ο μυλωνάς μπαίνει.*

**Μυλωνάς:** Πω, πω, με πήρε ο ύπνος. Συγγνώμη κορίτσι μου!! Να, έτοιμο το αλεύρι σου.

**Κάλλω:** Ευχαριστώ κυρ Γιάννη!! Καλά Χριστούγεννα!!!

**ΣΚΗΝΗ 3**

(Η Κάλλω επιστρέφει στο σπίτι.)

**Μητέρα:** Καλώς το κορίτσι μου! Ανησύχησα παιδί μου! … Που τα βρήκες όλα αυτά;

**Κάλλω:** Μου τα έδωσαν οι καλικάντζαροι!

**Αφηγητής 4:**

Όταν είδε η Μάρμπω τα όμορφα ρούχα και παπούτσια ζήλεψε πολύ! Έτσι άρχισε κρυφά να σκορπίζει το αλεύρι δεξιά κι αριστερά! Γιατί; Μα για να πάει στον μύλο, να βρει τους καλικάντζαρους και να πάρει κι αυτή δώρα!

*Την άλλη μέρα λοιπόν ανοίγει η μητέρα το ντουλάπι να πάρει αλεύρι να φτιάξει ψωμιά, πουθενά αλεύρι!*

**Μητέρα:** Ώχ! Συφορά μου!! Που πήγε τόσο αλεύρι;

**Μάρμπω:** Θα το έδωσε η Κάλλω σε κανένα φτωχό μάνα, έτσι δεν κάνει πάντα; Θα πάω εγώ στο μύλο σήμερα! Μην έχεις έγνοια!

(Η μητέρα κάνει το σταυρό της.)

**Αφηγητής 5:**

Φεύγει λοιπόν η Μάρμπω όλο χαρά να πάει στο μύλο να συναντήσει τους καλικάντζαρους! Δεν είχε όμως την εξυπνάδα της Κάλλως. Έτσι όταν συνάντησε τους καλικάντζαρους όχι μόνο δεν πήρε δώρα αλλά…….

**Μάρμπω:** (Μπαίνει φωνάζοντας) Μάνααααααα! Μανούλα μου!!!!!! Τι πήγα να πάθω η κακομοίρα!!!!!! Πήγαν να με φάνε!!!!

**Μάνα:** Ποιοι παιδί μου;;;;

**Μάρμπω:** Οι καλικάντζαροι! (Κλαίει)

**Κάλλω:** Αχ αδελφούλα μου! Μην κλαις, να, διάλεξε ό,τι θες από τα δικά μου δώρα.

**Αφηγητής 5:**

Η Μάρμπω πήρε ένα καλό μάθημα εκείνη τη μέρα. Από τότε έκανε ότι μπορούσε για να βοηθάει στο σπίτι. Καλά τα κατάφερνε, αλλά για μαγείρεμα ούτε λόγος! Παντρεύτηκε λοιπόν ένα μάγειρα και το έλυσε το πρόβλημά της!

Όσο για την Κάλλω, αυτή έγινε όχι μόνο καλή νοικοκυρά, αλλά και δασκάλα!

Κι έζησαν αυτές καλά κι εμείς καλύτερα!

**ΤΕΛΟΣ**